El Mercat del Bescanvi de Llibres i el Club de Lectura, últimes activitats d’Animació Lectora del gener
2025-07-24

Gener arriba a la seua fi i, amb ell, les activitats mensuals programades per les Biblioteques Municipals de Burjassot per a fomentar la lectura, les quals han reunit un gran nombre de burjassoters tant a la Casa de Cultura com a la Biblioteca Infantil.

La primera cita serà el dijous 30 de gener en la planta baixa de la Casa de Cultura, de 17.00 a 19.00 hores, i serà, com cada últim dijous de mes, amb el Mercat del Bescanvi de Llibres, el qual permet intercanviar els llibres ja llegits per aquells que es volen descobrir. Aquesta activitat està pensada per a totes les edats.

Un dia més tard, el divendres 31 de gener, a les 19.00 hores, també a la Casa de Cultura, tindrà lloc la sessió del Club de Lectura de la Biblioteca d’Adults que, al gener, comptarà amb cinc nous components i estarà dedicada al llibre La asombrosa tienda de la señora Yeom, de Kim Ho-Yeon.

La novel·la conta la història commovedora i delicada de Dokgo, un home que ho ha perdut tot excepte la força de trobar-se a sí mateix. El protagonista viu al carrer i dorm en l’estació de Seül. Temps arrere tenia un treball, una casa, una família, però un dia ho va perdre tot. Fins i tot la memòria. Quan troba un moneder, decideix entregar-li’l a la seua propietària, la senyora Yeom, una exprofesora de mitjana edat que gestiona una xicoteta botiga oberta les vint-i-quatre hores. Per a agrair-li-ho, la dona ho convida a menjar sempre que vulga en el seu local i no sols això: davant la necessitat de cobrir una vacant en el torn de nit, li ofereix el treball. Gràcies al seu nou lloc, Dokgo, maldestre a vegades, silenciós unes altres, comença a ajudar a moltes persones del barri. El contacte amb els altres farà que recupere la memòria i una nova raó per a viure.

Kim Ho-yeon ha treballat com a novel·lista, dramaturg i escriptor de còmics. Considerat com un narrador complet, en 2013 es va alçar amb el 9é Premi Literari Segye (oferit pel periòdic Segye Ilbo), i en 2021 va ser llibre de l’any de Yes24 i audiollibre de l’any de Millie. La seua obra destaca per la humanitat que transmeten els seus personatges, sempre inspiradors, i per unes històries que ens recorden la nostra pròpia vida. La asombrosa tienda de la senyora Yeom ha gaudit d’un extraordinari acolliment, amb més d’un milió d’exemplars venuts al seu país i amb edicions en vint-i-tres idiomes.

L’equip de les Biblioteques Municipals ja està treballant en la programació de febrer que, amb seguretat, ofereix divertides animacions per a les xiquetes i els xiquets de la casa i activitats de foment de l’hàbit lector per a totes les edats.